ועדת הפנים ואיכות הסביבה, כנסת 17, פרוטוקול מספר 310, 2008-02-11 11:00

אופיר פינס-פז: שלום לכולם, אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום רביזיה להפעיל מספר תיקונים פשוטים בנושא חוק לתיקון פקודת התעבורה.

אופיר פינס-פז: מי בעד הרביזיה?

אופיר פינס-פז: מי נגד?

אופיר פינס-פז: מי נמנע?

אופיר פינס-פז: אושר פה אחד.

אופיר פינס-פז: ביקשתי להחיל שתי ההצעות במסגרת הרביזיה, ורד, תקריאי בבקשה.

ורד קירו –זילברמן: בסעיף 77א (א) בהגדרת מטרופולין – אזור שבו מספר רשויות מקומיות הגובלות זו בזו, או רשויות מקומיות סמוכות המקיימות ביניהן זיקה עירונית, שהשר ושר הפנים לאחר התייעצות עם השר להגנת הסביבה, קבעו את גבולותיו בהודעה שפורסמה ברשומות;

אופיר פינס-פז: לא דיברתי על זה שהשר ושר הפנים לאחר התייעצות עם השר להגנת הסביבה - - -

דב חנין: אדוני היושב ראש, הדברים שמסומנים פה בהבהרה הם כל המקומות שבהם מוזכרות סמכויות שר כדי שנוכל בדיון, אם אדוני ירצה, לבחון את הנקודות האלה.

אופיר פינס-פז: פה מדובר שהשר להגנת הסביבה - - -

דב חנין: השר הוא שר התחבורה.

אופיר פינס-פז: שר התחבורה ושר הפנים לאחר התייעצות עם השר להגנת הסביבה.

אופיר פינס-פז: נראה לי יותר מדי שרים בדבר הזה, לא נראה לכם בירוקרטי להחריד?

אופיר פינס-פז: גם שר התחבורה, גם שר הפנים, גם השר להגנת הסביבה.

דב חנין: אנחנו מדברים במקרה הזה על משהו די מרחיק לכת.

דב חנין: אני מקווה שהוא יקרה.

אופיר פינס-פז: איך זה יקרה?

דב חנין: רוצים להכריז על אזור כמטרופולין.

דב חנין: זו הסוגיה.

דב חנין: אני חושב שזה יקרה פעם אחת או פעמיים במדינת ישראל.

דב חנין: פעם אחת באזור ת"א ופעם שנייה באזור מפרץ חיפה וכדאי שזה ייעשה בהתייעצות בין השרים.

דב חנין: זה לא משהו שגרתי.

אופיר פינס-פז: אבל יש פה 3 שרים.

דב חנין: נכון.

משה גפני: 2 שרים שצריך אישור ואחד רק התייעצות.

אופיר פינס-פז: בסדר.

אופיר פינס-פז: "רכב נקי" אני רואה שזה השר להגנת הסביבה לאחר התייעצות עם שר התחבורה ובאישור ועדת הפנים.

אופיר פינס-פז: המטרופולין זה לא באישור ועדת הפנים?

תומר רוזנר: לא.

אופיר פינס-פז: בסדר.

אופיר פינס-פז: ורד תמשיכי בבקשה.

ורד קירו –זילברמן: השינוי הוא ב-(ד)(1) הצעה לתוכנית תוכן לאחר התייעצות עם המפקח הארצי על התעבורה, המנהל הכללי של משרד הפנים או נציגו, ראש אגף איכות אוויר במשרד להגנת הסביבה וקצין משטרה, בהתאם להוראות סעיף קטן זה.

אופיר פינס-פז: בסדר.

אופיר פינס-פז: מה עוד?

ורד קירו –זילברמן: אחרי סעיף קטן (יב) הוספנו סעיף יב1 מוצע שאומר: (א) ראה השר להגנת הסביבה כי בתחומה של רשות מקומית שמספר תושביה עולה על 100,000 נמדד לאורך זמן זיהום אוויר הנובע מתחבורה, אשר לפי חוק למניעת מפגעים, התשכ"א-1961 נקבע כי הוא זיהום אוויר חזק או בלתי סביר, או שזיהום האוויר כאמור מעלה חשש לפגיעה חמורה בבריאות הציבור או בסביבה, יורה לרשות המקומית לערוך תכנית לשם צמצום זיהום האוויר הנובע מתחבורה בתחומה, לפי הוראות סעיף זה; התוכנית המאושרת שהוכנה לפי הוראה כאמור תובא לאישורו של השר להגנת הסביבה בתוך שישה חודשים מיום מתן ההוראה.

ורד קירו –זילברמן: (ב) אישר השר להגנת הסביבה תוכנית כאמור בפסקה (א), תפעל הרשות המקומית לביצוע התכנית בתוך פרקי הזמן הנקובים בה;

אופיר פינס-פז: בסדר.

אופיר פינס-פז: יש עוד תיקונים שאנחנו מציעים?

ורד קירו –זילברמן: כן.

ורד קירו –זילברמן: 77 (ד) (2).

ורד קירו –זילברמן: הוא עמד בתנאי כשירות וכן עבר הכשרה מתאימה בתחום חוקי העזר שהוא יופקד על אכיפתם ובתחום הסמכויות המסורות לו, ככל שהורה המנהל הכללי של משרד הפנים, בהסכמת המנהל הכללי של המשרד לביטחון הפנים.

אופיר פינס-פז: במקום השרים יהיה המנכ"ל.

משה גפני: למה?

אופיר פינס-פז: אמרתי בישיבה הקודמת, סמכות השר פה היא בעצם מלאכותית שלא לומר פיקטיבית, הוא בעצם לא עושה את זה אלא מאציל את זה.

אופיר פינס-פז: אני רוצה שיהיה מי שייקח אחריות באופן ממשי, באופן אמיתי, לא באופן פיקטיבי או מלאכותי שהוא מאציל את סמכויותיו באופן תיאורטי.

אופיר פינס-פז: בחלק מהדברים, היכן שזה תקנות ממש השארנו את האחריות על השר עצמו משום שזו חקיקת משנה ודברים אסטרטגיים.

אופיר פינס-פז: אבל בדברים שהם עבודה ביצועית לגמרי חשבנו שיהיה נכון שהדרג הביצועי ישא באחריות באופן ישיר.

משה גפני: אבל זו תהיה פעם ראשונה - - -

אופיר פינס-פז: זו לא פעם ראשונה, זה קורה הרבה.

משה גפני: שמנכ"ל או פקיד - - -

אופיר פינס-פז: בוודאי, בוועדה הזו זה קרה לפחות 20 פעם בחקיקה שונה.

אופיר פינס-פז: אני מטמיע את זה בתוך החקיקה משום שאני חושב שזה מאוד נכון.

אופיר פינס-פז: נכון שבמקומות רבים זה לא מקובל ומשאירים את הכל שר, שר.

אופיר פינס-פז: אני חושב שזה לא רציני וגורם להרבה מאוד בעיות קשות.

משה גפני: אני לא חולק על זה, אני חושב שאתה מצייר את המצב כמות שהוא.

משה גפני: אף שר לא שולט היום במדינה, בכל שולטים הפקידים, אבל זה בסדר.

אופיר פינס-פז: על זה בוודאי הוא לא שולט.

משה גפני: נכון, צריך להגיד את האמת.

אופיר פינס-פז: להתאים את החקיקה למציאות.

אופיר פינס-פז: אבל פה בהבדל אחד, פה אני רוצה לקחת אחריות.

אופיר פינס-פז: היועצת המשפטית של המשרד להגנת הסביבה, בבקשה.

הדס פיקסלר: רצינו להעביר לנוסח, בנוסח המוצע עכשיו כתוב בסעיף יב1 רבתי (א) – עמוד 5: "ראה השר להגנת הסביבה כי בתחומה של רשות מקומית שמספר תושביה עולה - - - נקבע כי הוא זיהום אוויר חזק ובלתי סביר".

הדס פיקסלר: זה לא כל כך ברור מי קובע את זה?

אופיר פינס-פז: השר.

תומר רוזנר: כפי שגברתי בוודאי יודעת יש תקנות למניעת מפגעים איכות אוויר שם נקבע שחריגה מהתקנים שנקבעו - - -

אופיר פינס-פז: רגע, אז אני לא הבנתי.

אופיר פינס-פז: אם זה נקבע במנותק מהשר, מה פתאום השר צריך להורות?

אופיר פינס-פז: ברגע שיש זיהום אוויר חזק או בלתי סביר הרשות, היא לא צריכה לקבל הוראה מהשר.

אופיר פינס-פז: אם לא השר קובע ולא המשרד קובע אלא זה דבר אובייקטיבי לחלוטין הרשות חלה עליה חובה, אני לא צריך פה מתווך.

אופיר פינס-פז: הוא יכול לאשר אחרי זה את התוכנית, עם זה אין לי בעיה.

תומר רוזנר: אני אסביר.

תומר רוזנר: החוק למניעת מפגעים מגדיר שאסור היום לבצע מעשה או מחדל שיש בו גרימת רעש, ריח או זיהום אוויר חזקים או בלתי סבירים.

תומר רוזנר: בשנת 92 נקבעו תקנות איכות אוויר שאומרות מהו זיהום אוויר חזק או בלתי סביר.

תומר רוזנר: קבעו למזהם מסוים ריכוז מסוים באוויר שחריגה ממנו מהווה זיהום אוויר חזק או בלתי סביר.

תומר רוזנר: בנושא הזה צריכות להתבצע מדידות.

תומר רוזנר: זה לא דבר אובייקטיבי לגמרי שאפשר לראותו באופן טבעי.

תומר רוזנר: דבר שני, אנחנו מדברים על מצב שיש בו חריגה לאורך זמן.

תומר רוזנר: כי ברור שאם יש חריגה מתקן של פליטת גורפית דו חמצנית לשעה בשנה – זה לא מצב מתמיד.

תומר רוזנר: לכן השר צריך להפעיל שיקול דעת לראות אם יש חריגה לאורך זמן מהתקנים שנקבעו.

תומר רוזנר: התקנים הם כפי שנקבעו בתקנות.

הדס פיקסלר: אנחנו כמובן מסכימים.

הדס פיקסלר: אני רק מציעה לטייב את הניסוח כי היום כתוב: "נקבע" ולא ברור, אומנם בתקנות מוזכרים המזהמים והתקנים אבל אין הליך - - -

אופיר פינס-פז: את מציעה ניסוח משופר?

הדס פיקסלר: אני מציעה שיהיה כתוב כך: ראה השר כי בתחומה של רשות מקומית שמספר תושביה עולה על 100,00, אגב, הייתי מעדיפה שיהיה כתוב:

הדס פיקסלר: ראה השר להגנת הסביבה או מי שהוא הסמיך לעניין זה - - -

אופיר פינס-פז: גם פה לדעתי השר זה לא נחוץ אלא הגורם הרלוונטי במשרד.

תומר רוזנר: פה זה להטיל עליה חובת פעולה.

אופיר פינס-פז: אז מה?

אופיר פינס-פז: להטיל עליה חובת פעולה – ביג דיל.

הדס פיקסלר: נמדד לאורך זמן זיהום אוויר הנובע מתחבורה, אשר לפי חוק למניעת מפגעים הוא זיהום אוויר חזק או בלתי סביר.

הדס פיקסלר: בלי המילה "נקבע" ואז ברור, ההערה שלי היא רק על הניסוח.

אופיר פינס-פז: אתם תעבדו על הניסוח, אני רק אומר לכם ברמה המהותית.

אופיר פינס-פז: הרי מה אני רוצה?

אופיר פינס-פז: למה אני בכלל מביא את הסעיף?

אופיר פינס-פז: לכן אני אומר שלא בטוח ש"השר" מתאים פה.

אופיר פינס-פז: אני רוצה שהדבר הזה יהיה כמה שיותר אוטומטי.

אופיר פינס-פז: לא "רשאי" אלא "חייב", אני רוצה כמה שפחות שיקול דעת פוליטי או לא ענייני ואני רוצה שכמה שיותר רשויות מקומיות יכינו ויפעילו תוכניות למלחמה בזיהום אוויר מרחבי.

אופיר פינס-פז: רציתי ישר, אבל אתה אומר, אי אפשר ישר כי לא ברור מתי.

אופיר פינס-פז: אבל בוודאי שלא חייב להיות השר, צריך להיות גורם מקצועי שאומר: אדוני, אפס אחד, אחד אפס, הגעת מאפס לאחד – יש מערכת אוטומטית.

אופיר פינס-פז: כמו שאמרנו למשל על אי תשלומי ארנונה על ידי חבר מועצה.

אופיר פינס-פז: לא אמרנו: ראש העיר יודיע.

אופיר פינס-פז: אמרנו: הגזבר, מרגע שזה קורה תתחיל להפעיל מנגנון אוטומטי, זהו.

אופיר פינס-פז: גם פה אני רוצה מערכת מקצועית שאומרת לראש העיר: אדוני, הגעת למקום שמעכשיו החוק אומר לך שאתה צריך להכין תוכנית.

אופיר פינס-פז: את התוכנית תגיש לשר להגנת הסביבה, ידונו וכו'.

תומר רוזנר: אז זה יהיה ראש אגף לאיכות אוויר?

אופיר פינס-פז: אני מציע ראש האגף ואז לא צריך שהשר יסמיך אלא נסמיך בחוק את ראש האגף לאיכות אוויר במשרד להגנת הסביבה.

אופיר פינס-פז: הוא יצטרך להוציא הודעה על פי החוק לרשות המקומית והיא תכין תוכנית.

הדס פיקסלר: רק שלא יהיה כתוב: נקבע, שיהיה ברור מי קובע.

אופיר פינס-פז: בסדר גמור.

אופיר פינס-פז: היועצת המשפטית של המשרד לביטחון פנים, בבקשה.

גלי גלילי: אני רוצה להוסיף בסעיף 77 (ד)(2) שהגורם מבחינתנו שצריך את הסכמתו יהיה קצין משטרה כהגדרתו בחוק זה ולא המנהל הכללי של המשרד.

אופיר פינס-פז: למה לא המנהל הכללי?

גלי גלילי: בגלל המקרה המיוחד של המשרד לביטחון פנים שיש שר שאחראי על שתי זרועות ביצועיות המשטרה ושירות בתי הסוהר – המנהל הכללי אינו הגורם המתאים.

גלי גלילי: המנכ"ל אינו אחראי מקצועית מהבחינה הזאת של הסכמה להכשרה, אנחנו רוצים שקצין משטרה יהיה.

אופיר פינס-פז: אבל מי במשטרה?

תומר רוזנר: צריך להיות מישהו ספציפי.

רוני לוינגר: יש פה מישהו ספציפי, מפקד המחוז או ראש מחלקת התנועה.

אופיר פינס-פז: אנחנו צריכים מישהו במטה.

אופיר פינס-פז: מי אחראי במטה על התחום הזה?

רוני לוינגר: אני מתלבט.

אופיר פינס-פז: אפשר להתלבט אבל אני רוצה שנבהיר על מה מתלבטים.

אופיר פינס-פז: יש פה עניין מקצועי.

אופיר פינס-פז: ברמה המקצועית זה ברור שצריך להיות גורם מטה, אתה זוכר את הדיון שהיה לנו.

אופיר פינס-פז: יש רמה ביצועית ושם ברור שזה גורם מחוזי.

רוני לוינגר: יש פה עניין תנועתי ויש פה עניין מבצעי.

דב חנין: בסעיף הזה אנחנו מדברים רק על נושא של תנאי הכשרה.

דב חנין: כמו שאמר יושב ראש הוועדה, לא הגיוני שבכל מחוז יהיו תנאי הכשרה אחרים.

דב חנין: צריך להיות סט אחד של תנאי הכשרה של מישהו אצלכם ואתם תגידו מי הוא המישהו המתאים, מבחינתנו אין בעיה.

אופיר פינס-פז: אפשר להציע מפכ"ל המשטרה או מי מטעמו?

רוני לוינגר: אני חושב ראש אגף התנועה.

אופיר פינס-פז: הוא ניצב?

רוני לוינגר: כן.

אופיר פינס-פז: בסדר גמור.

תומר רוזנר: כמו שאמר מר לוינגר, יש פה היבט שהוא לאו דווקא היבט תנועתי, יש פה היבט של אכיפת החוק.

תומר רוזנר: כמו שיש שוטרי סיור, יש שוטרי תנועה, יש שוטרי בילוש, ההכשרה שנדרשת כאן לפקחים היא לאו דווקא בתחום התנועה, ההכשרה היא גם בתחום סמכויות האכיפה שיש להם.

תומר רוזנר: אני חושב שהמפקח הכללי זה הגורם הנכון שרואה את הראייה הכוללת של כל ההיבטים המשטרתיים.

אופיר פינס-פז: אולי ראש אגף מבצעים?

רוני לוינגר: אני מייצג את אגף התנועה.

רוני לוינגר: זאת בדיוק הייתה ההתלבטות שלי.

אופיר פינס-פז: נשאיר את זה ככה.

אופיר פינס-פז: נכתוב: המפכ"ל או מי מטעמו.

אופיר פינס-פז: כלומר שהמפכ"ל יוכל להחליט.

גלי גלילי: אם נכתוב: קצין בכיר שמינה המפכ"ל לעניין זה, מקובל על הוועדה?

אופיר פינס-פז: אני לא יודע מה זה קצין בכיר.

גלי גלילי: שהמפכ"ל ימנה.

אופיר פינס-פז: אם זה ניצב זה בסדר.

דב חנין: מה מפריע לך אם נכתב:

דב חנין: המפכ"ל או מי מטעמו?

אופיר פינס-פז: אנחנו לא יודעים מה זה קצין בכיר.

רוני לוינגר: סנ"צ ומעלה.

אופיר פינס-פז: אני מציע ראש אגף התנועה ואגיד לך למה.

אופיר פינס-פז: נכון שיש גם היבטים אחרים אבל זה ההיבט הדומיננטי ויש לנו כתובת ברורה.

אופיר פינס-פז: מקסימום ראש אגף התנועה שהוא ניצב ידע להתייעץ, אם צריך, עם אחרים.

אופיר פינס-פז: זה לא ילד קטן.

אופיר פינס-פז: נראה לי שזה הכי נכון.

תומר רוזנר: ראש אגף התנועה במטה הארצי.

אופיר פינס-פז: ואם הוא יצטרך לדבר עם ראש אגף אחר אז הוא ידבר עם ראש אגף אחר, זה לא סוף העולם.

משה גפני: או עם המפכ"ל.

אופיר פינס-פז: אפשר להצביע?

דב חנין: יש עוד 2 דברים קטנים.

דב חנין: אחד, משרד הביטחון יש להם איזושהי הערה קטנה ואחר כך משרד הפנים.

ניסים פרץ: אני ראש חטיבת הפעלה לוגיסטית של צה"ל.

ניסים פרץ: צה"ל אינו מבקש הסתייגות באופן גורף לכלל פעילותו משום שגם אנחנו רואים חלק מהפעילות הנכונה הזאת ולכן הוא מבקש לסייג בשני פרמטרים, תת סעיף בסעיף 4 שתי סוגיות.

ניסים פרץ: לכן אני מבקש לסייג, משום שרכב ביטחון אינו עונה לצרכים המבצעיים של צה"ל, כלומר לסייג את הפעילות המבצעית של צה"ל פעם אחת.

ניסים פרץ: פעם שנייה, כידוע לך, אינני יכול כשנה מראש, אני מגייס את כל מערך המילואים לתעסוקות שהן נגזרת שנייה מפעילות מבצעית – להתאימה לאור ההנחיות או הסמכות שתהיה לרשות כזו או אחרת.

ניסים פרץ: אלה שתי ההסתייגויות.

ניסים פרץ: אינני מדבר על כל סוגיית - - - שהיא בתוך הדבר הזה, מבחינתנו בסדר לאחר עיון בסוגיה.

ניסים פרץ: צריך לזכור ולומר שזה נגזרת שנייה של חלק מהפעילות המבצעית משום שאנחנו משנעים אמל"ח, תחמושת לחלק מהגזרות, ולצערי צה"ל עדיין נמצא בתוך ליבת הערים כמפקדת - - -

אופיר פינס-פז: יש לכם הסתייגות כתובה?

ניסים פרץ: בהחלט.

ניסים פרץ: היא הועברה לוועדה, אפשר להקריא אותה.

רונן הירש: מה שהצענו בעיקרון זה: הובטחו להנחת דעתו של שר הביטחון או מי שהוא הסמיך לכך בתאונות תעבורתיים חלופיים לאיסורים ולהגבלות של תנועת כלי רכב הדרושים לשם אבטחת צרכי הביטחון ופעילות שוטפת של צבא ההגנה לישראל.

אופיר פינס-פז: אפשר לקבל את זה בכתב?

רונן הירש: בבקשה.

רונן הירש: אם יורשה לי להוסיף, ברמה העקרונית, מבחינת הסקלה יש 2 מקרי קיצון.

רונן הירש: יש את המקרה הקיצון האחד שזה פעילות מבצעית טהורה שלגבי זה אין חולק סביב השולחן שבזה כמובן אין כוונה להגביל.

רונן הירש: בקצה השני של הסקלה יש את הנסיעות, כשאני נכנס בבוקר לאוטו ונוסע לדיון רגיל בקריה – אין דיני שונה מכל עובד אחר.

רונן הירש: בקצה שיותר קרוב לנושא של הפעילות המבצעית.

רונן הירש: יש פעילויות דחופות ופעילויות ייעודיות שצה"ל מבצע.

רונן הירש: כשאני נוסע להתכונן לדיון של הוועדה הזאת - זה דיון מאוד חשוב אבל הוא לא דחוף בצורה שאני לא צריך להשתמש בתחבורה ציבורית.

רונן הירש: כשהקולגה שלי במחלקת דין בין לאומי נוסע לבור של הרמטכ"ל כי הוא צריך לאשר מטרה מסוימת או שימוש בסוג נשק מסוים – הדברים האלה לא מוגדרים כפעילות מבצעית מצד אחד, מצד שני זו פעילות שתומכת לחימה פר אקסלנס.

רונן הירש: מה שרצינו הוא שמעבר לפעילות המבצעית הטהורה גם אותן פעילויות יעודיות ודחופות של צה"ל, ונעזוב לרגע את הניסוחים, אני מדבר ברמת העיקרון - - -

אופיר פינס-פז: מה מפריע לך?

אופיר פינס-פז: שלא יתנו לך להיכנס?

רונן הירש: למעשה כן.

ניסים פרץ: זו הבעיה כי היושב ראש להחליף לגדוד מילואים, הנגזרת שלו היא לא רק בכוח אדם, היא נגזרת גם של ציוד ואמצעים - - -

אופיר פינס-פז: זאת אומרת שכשעירייה תצטרך להחליט על סוגי רכב שנכנסים, שתיקח בחשבון את הצרכים הצה"ליים.

רונן הירש: אבל שוב, אותם צרכים ייעודיים דחופים ולא הצרכים השוטפים הרגילים.

תומר רוזנר: ראשית כפי שהיושב ראש יראה, החרגנו קודם כל את כל רכבי הביטחון.

תומר רוזנר: כל רכב שהוא רכב ביטחון - - -

קריאה: רק סירנה.

תומר רוזנר: דבר שני, על כל רכב אחר חלים כל חוקי התחבורה.

תומר רוזנר: אם יש אין כניסה ברחוב – אותו קצין דין בין לאומי שצריך להגיע לבור לא יכול לנסוע באין כניסה, גם אם הוא מאוד ממהר.

רונן הירש: אדוני היועץ המשפטי הנכבד של הוועדה, עם כל הכבוד, לא למשוך את זה לידי אבסורד.

רונן הירש: לא באנו פה להפר חוקי תנועה, אנחנו כרגע מגבשים את ההסדר החקיקתי הראוי.

רוני לוינגר: יש תקנה 32 בתקנות התעבורה שנותנת פטור לרכב מצבא שבשימוש צבא ההגנה לישראל או שהנוהג הנמצא בו ממלא תפקיד בפועל, נותן לו פטור - - -

רונן הירש: תקנה ההיא מדברת על הפרה של חוקי התעבורה במקרים של פעילות שהיא באמת מגבילה לרכב ביטחון, אותו רכב שלצורך העניין, כרגע יש מחבל ונוסעים לטפל בו.

רונן הירש: אנחנו מדברים על אותה מעטפת צמודה לפעילות הזאת שהיא או פעילות ייעודית או פעילות דחופה.

רונן הירש: אני מקבל את מה שאומר היועץ המשפטי הנכבד שלא ניכנס באין כניסה אבל בראייה שלי זה לא אין כניסה, אנחנו מנסים למנוע את את היצירה של אותו אין כניסה.

אופיר פינס-פז: תאמר לי שוב איך מנוסחת ההסתייגות שלכם.

רונן הירש: ההסתייגות כמו שהיא מנוסחת כרגע מדברת על פעילות שוטפת שאפשר לפרוט אותה אולי לפרוטות כדי להבהיר בדיוק למה אנחנו מתכוונים.

רונן הירש: הכוונה היא לאבטחת צרכי הכוננות, צרכים מבצעיים או צרכים דחופים אחרים של צה"ל.

רונן הירש: הכוונה באמת לדברים שמדברים על מבצעים והמעטפת הצמודה לזה.

אופיר פינס-פז: אבל מי יוכל לאכוף את זה?

אופיר פינס-פז: מה אתה מצפה?

רונן הירש: ברגע שאתם מגדירים את זה בנורמה הראשונית, הרי בסופו של דבר ראש הרשות יצטרך להיוועץ בשר הביטחון.

רונן הירש: אם שר הביטחון יגיד: אני רוצה שתמשיך להתיר 10,000 רכבים להיכנס לת"א - --

אופיר פינס-פז: אני מציע שנאפשר חובת התייעצות עם שר הביטחון, לא תהיה לו זכות וטו, בלי להיכנס לפירוט.

אופיר פינס-פז: ראש רשות לפני שהוא מחליט הוא מתייעץ גם עם שר הביטחון.

אופיר פינס-פז: זה בסדר גמור, שר הביטחון ישכנע אותו או לא ישכנע אותו.

תומר רוזנר: השאלה לגבי התייעצות אם אתה מדבר על רמת התוכנית או על רמת חוקי העזר?

דב חנין: חוקי העזר כי תוכנית זה לא מעניין אותו אבל חוקי העזר שסוגרים שטח - - -

אופיר פינס-פז: אם רוצים לסגור את הקריה אני חושב שראש העיר צריך לדבר עם שר הביטחון, גם אם זה שוטף לגמרי, גם אם זה לא מבצעי בכלל.

אופיר פינס-פז: אני מרחיב לך מצד אחד ומצד שני זו תהיה התייעצות.

אופיר פינס-פז: אני סומך על שר הביטחון, כל שר ביטחון, שהוא יודע לשכנע.

רונן הירש: כמו שאתה מכיר בוודאי גם את הרשויות המקומיות, הייתי מציע, אתם יכולים לקבל את זה ואם לא ניאלץ לחזור חזרה לשולחינו, בהיבט הזה, יש דברים מסוימים שאי אפשר להשאיר אותם.

אופיר פינס-פז: יש היבט אחד שאתם פטורים בו זה ההיבט המבצעי, אתם מסודרים.

רונן הירש: כפי שזה מוגדר, דרך אגב, היום – לא.

רונן הירש: מדובר על רכב ביטחון- זה לא ההיבט המבצעי.

רונן הירש: תקנה 32 לא מדברת על פעילות מבצעית, היא מדברת רק על רכב ביטחון.

ניסים פרץ: רכב ביטחון, אמבולנס, רכב משטרה או רכב עם נורה כחולה מהבהבת.

רוני לוינגר: בתקנה 94 כתוב רכב ביטחון?

אופיר פינס-פז: מה כתוב בתקנה 32?

רוני לוינגר: רכב שבשימוש צבא ההגנה לישראל שהנוהג או הנמצא בו ממלא תפקיד רשמי בפועל – לא יחולו לגביו הוראות חלק ב'.

רוני לוינגר: חלק ב' זה כל ההוראות לאן לנסוע, איך לנסוע וכו'.

אופיר פינס-פז: אתה לא מסתפק בזה?

אופיר פינס-פז: אני מציע לבטל את זה.

אופיר פינס-פז: בוא נעשה עסקה, בוא נבטל את זה ותכניס עכשיו את ההסתייגות שלך, בסדר?

אופיר פינס-פז: סגרנו, ותפסיק לבזבז לי את הזמן.

אופיר פינס-פז: תודה, משרד הפנים.

דרורי לסקר: לגבי התוכנית, מכיוון שזו תוכנית שמטילה חבות על רשות מקומית אנחנו חושבים שזה צריך להיות בהתייעצות עם שר הפנים.

אופיר פינס-פז: מה?

דרורי לסקר: הטלת החבות על רשות מקומית לעשות תוכנית.

דרורי לסקר: סעיף יב1.

דרורי לסקר: אנחנו חושבים שזה צריך להיות בהתייעצות עם שר הפנים - - -

אופיר פינס-פז: אוקי.

דרורי לסקר: ובכפוף למקורות תקציביים שיש לרשות המקומית הזאת.

אופיר פינס-פז: לא אוקי.

אופיר פינס-פז: תכניס התייעצות עם ראש האגף הרלוונטי, יש לך את מי להציע?

אופיר פינס-פז: ראש האגף לשלטון מקומי.

דרורי לסקר: מנהל שלטון מקומי.

דרורי לסקר: לנושא של השרים - - -

אופיר פינס-פז: השר לא יהיה מעורב בזה.

דרורי לסקר: העמדה שלנו היא שהשר הוא זה שצריך - - -

אופיר פינס-פז: אבל שינינו את זה.

אופיר פינס-פז: את רוצה שראש האגף - - -

דרורי לסקר: גם בכל חוק העיריות ובכל ההסתכלות של השר שלנו ההסתכלות היא שהשר הוא זה שצריך - - -

אופיר פינס-פז: אני יודע, השר שלכם הוא מאוד ריכוזי.

דרורי לסקר: והוא יכול להאציל לגופים שהוא סבור - - -

אופיר פינס-פז: אני יודע, אבל לי יש גישה אחרת.

אופיר פינס-פז: כשהשר שלכם יהיה יו"ר ועדת הפנים הוא ישנה את הגישה.

דרורי לסקר: במידת הצורך נגיש הסתייגות.

אופיר פינס-פז: בסדר גמור.

אופיר פינס-פז: כרגע נכניס את ראש מנהל שלטון מקומי.

דרורי לסקר: אני רוצה לציין גם את ההסתייגות שהגשנו לעניין חוקי עזר.

דרורי לסקר: הגשנו הסתייגות שאומרת שחוקי עזר לא רק מועברים לשר הפנים אלא שר הפנים גם יכול לעכב אותם כמו שיש לו את הסמכות בפקודת העיריות כיום.

אופיר פינס-פז: אבל אתם רוצים שבחוק העיריות הסמכות הזאת לא תהיה.

דרורי לסקר: נכון, בחוק העיריות הסמכות הזאת לא קיימת רק לגבי עיריות עצמאיות ורק מה שלא נוגע לאגרה.

דרורי לסקר: בחוקי העזר הנוכחיים יש גם עניין של אגרה וגם - - -

דב חנין: אין אגרה.

אופיר פינס-פז: אין, למה סתם להתעקש?

אופיר פינס-פז: אומרים לך שאין אגרה.

דרורי לסקר: אני לא יודעת אם זה יהיה רק על עיריות עצמאיות או לא על עיריות עצמאיות.

דרורי לסקר: שר הפנים יכול בוודאי לא לעכב את חוק העזר ויכול כן לעכב את חוק העזר.

אופיר פינס-פז: אבל למה כל הבירוקרטיה הזאת?

אופיר פינס-פז: בשביל מה?

דרורי לסקר: בדיוק מה שיחול בחוק העיריות אנחנו רוצים שיחול גם פה.

אופיר פינס-פז: בסדר גמור.

דרורי לסקר: פה מיעטנו את הסמכות של השר ואנחנו לא מסכימים לזה.

אופיר פינס-פז: אז אני מסכים שמה שיהיה בחוק העיריות יהיה פה.

דרורי לסקר: העתקתי את הנוסח של חוק העיריות לחוק הזה.

אופיר פינס-פז: בהסתייגות?

דרורי לסקר: כן.

אופיר פינס-פז: על חוקי העזר?

דרורי לסקר: כן.

דב חנין: את יכולה להקריא לנו את זה?

דב חנין: מה אתם מציעים לגבי חוקי עזר?

דרורי לסקר: הוספתי כדלקמן: שר הפנים רשאי בתוך התקופה האמורה לקבוע שלא ניתן לפרסם את חוק העזר מנימוקים שיפורטו.

דרורי לסקר: זה מועתק מהצעת חוק העיריות.

אופיר פינס-פז: בסדר גמור.

אופיר פינס-פז: אדם טבע ודין, בבקשה.

תמי גנות: הערה קטנה, סעיף 77 יב1 רבתי (א) עמוד 5, בנושא קביעת רחוב שיש בו זיהום אוויר מתחבורה, הייתי מציעה לא לסייג את זה רק לחוק מניעת מפגעים, הכוונה היא בסופו של דבר כשיהיה חוק אוויר נקי, שהחוק הזה יתייחס גם אליו ולכן הייתי מציעה שזה יהיה לפי כל דין.

תומר רוזנר: הסיבה שכתבנו את חוק למניעת מפגעים שהוא החוק שמגדיר היום את המצב, אני חושב שכשנחוקק את חוק אוויר נקי ממילא נצטרך לתקן את כל התיקון שוב כי תהיינה השלכות, שם יהיה מנגנון הרבה יותר מודרני מבחינת הכרזה על אזור נפגע זיהום אוויר שכאן אין לנו אותו ולכן נאלצנו להסתפק בדיון הקיים.

תומר רוזנר: אני חושב שנשאיר את זה לתיקון כשנתקן את חוק אוויר נקי, כשנסכם אותו נצטרך לתקן גם כאן.

אופיר פינס-פז: תודה.

אופיר פינס-פז: מרכז שלטון מקומי, בבקשה.

נועה בן אריה: בעקבות השינוי המוצע, אני חוזרת בחזרה גם להגדרת מטרופולין וגם להגדרת רשות מקומית.

נועה בן אריה: בהגדרת מטרופולין אני חושבת שיהיה טוב יותר להשתמש במונחים אחרים על מנת לדייק בהגדרת מטרופולין.

נועה בן אריה: ברשות הוועדה הוצאתי את ההגדרה מתוך הויקיפדיה שם המונח מטרופולין מתייחס גם לעניין של "עיר אם".

נועה בן אריה: אני חושבת שצריך להכניס את המונח הזה בתוך מטרופולין על מנת שתהיה זיקה ולא להשתמש במונח זיקה עירונית שיכול להיות עמום, מעורפל, פתח לפרשנות כזו או אחרת.

אופיר פינס-פז: מה את מציעה?

נועה בן אריה: להתמקד בהגדרת מטרופולין בשינויים המחויבים מהויקיפדיה, אוסף של יישובים עירוניים וכפריים המקיימים זיקות בעוצמות שונות אל עיר אם שעל שמה קרויה לרוב המטרופולין.

נועה בן אריה: זה הרישא של ההגדרה כפי שהיא מופיעה שם, לעשות לה תיקונים, התאמות ולהכניס אותה לכאן.

אופיר פינס-פז: אין לי התנגדות.

אופיר פינס-פז: נכון שבמטרופולין יש בדרך כלל עיר גדולה.

נועה בן אריה: אני חושבת שזה נכון כי אם אנחנו מסתכלים עם מטרופולינים, בדקתי את זה, יש לנו את מטרופולין ת"א היום במדינת ישראל וההשתייכות היא באמת לת"א כעיר האם.

דב חנין: בישראל יש עיר אם.

דב חנין: אני רוצה לומר לך שיש מטרופולינים לא מעטים בעולם שאין בהם עיר אם.

דב חנין: בגרמניה יש מטרופולינים שאין בהם עיר אם.

דב חנין: אני לא מבין למה אנחנו נכנסים לדיון הזה מכיוון שממילא אנחנו מדברים על מצב שבו השר, השרים יקבעו, זה יקרה פעם אחת או פעמיים.

דב חנין: זה לא שלא כל כך ברור לנו איפה יהיו מטרופולינים, לא יהיו מטרופולינים בלתי צפויים.

אופיר פינס-פז: יש לנו את חיפה, יש לנו את ת"א, יש לנו את באר שבע, יש את ירושלים.

משה גפני: אין לך את באר שבע, אין מטרופולין בבאר שבע.

משה גפני: יש את חיפה, ת"א וירושלים.

אופיר פינס-פז: אפשר להקים מטרופולין בבאר שבע, יש באר שבע רבתי כולל דימונה - - -

משה גפני: זה לא מטרופולין.

נועה בן אריה: אני לא מבינה את המשמעות של זיקה עירונית.

נועה בן אריה: מבחינתי, אם אנחנו מסתכלים על רשויות שגובלות זו בזו או סמוכות שמקיימות ביניהן זיקה עירונית, אני לא יודעת מה זו זיקה עירונית, אבל גם מועצה אזורית לצורך העניין יכולה להיות מחר מטרופולין.

אופיר פינס-פז: ברור.

נועה בן אריה: אז מהי זיקה עירונית?

אופיר פינס-פז: עירונית זה גם אזורית, עירונית זה בחוק העיריות.

נועה בן אריה: זה אם נעביר את חוק העיריות.

אופיר פינס-פז: אנחנו נעביר, צריכים להיות אופטימיים.

נועה בן אריה: אם החובה לערוך תוכנית היא ברשות שהיא מעל 100,000 איש – מדוע אנחנו עדיין נשארים עם הגדרת רשות מקומית שמספר תושביה עולה על 30,000 איש - - -

אופיר פינס-פז: שם זה "רשאי".

אופיר פינס-פז: בין 30 ל-100 זה רשאי.

נועה בן אריה: ו-100 זה חייב?

אופיר פינס-פז: חייב בכללים האלה.

נועה בן אריה: הערה אחרונה, אני מבקשת להצטרף לעמדת משרד הפנם בנושא התקצוב, עם כמה שזה לא פופולרי כאן בוועדה.

אופיר פינס-פז: התקצוב לא מתאים לפה.

אופיר פינס-פז: למה?

אופיר פינס-פז: כי אנחנו נותנים גם כלי אכיפה כולל הכנסות עצמיות מכל המערכת הזאת.

אופיר פינס-פז: זה לא תקצוב, יש פה גם הכנסות.

אופיר פינס-פז: להיפך, אתם במקום לברך את הוועדה שסוף סוף נותנת אמצעים לשלטון המקומי ולא רק מטלות - - -

נועה בן אריה: אנחנו מאוד מברכים.

אופיר פינס-פז: ומציידת את השלטון המקומי באמצעים, מה שמשרד הפנים בדרך כלל לא עושה אלא רק מטיל, לפני שאתם מחנכים אותנו, לא ביקשתי שתמחאו כאן כפיים ותביאו לנו זרי דפנה אבל מצד שני אי אפשר למתוח ביקורת על דבר כזה.

דרורי לסקר: אם יש לה רווח והיא רשאית היא תעשה את זה.

דרורי לסקר: ברגע שזה חיוב צריך לתת לה אמצעים כלכליים.

אופיר פינס-פז: אנחנו מראש נותנים לה.

אופיר פינס-פז: יש פה אינסנטיב כלכלי, יש להם פה יכולת להטיל קנסות, להטיל דוחות.

אופיר פינס-פז: זה מיליונים.

נועה בן אריה: זה בכלל לא אקוויוולנטי להכנת תוכנית בהיקפים כאלה של צמצום זיהום אוויר ברשויות כאלה גדולות.

אופיר פינס-פז: ממש, הרי כוח האדם הוא אותו כוח האדם.

אופיר פינס-פז: כוח האדם נמצא, בסך הכל אנחנו סוגרים כמה רחובות.

נועה בן אריה: זה לא נכון שכוח האדם נמצא.

אופיר פינס-פז: בוודאי שזה נכון.

נועה בן אריה: בוודאי שלא כי אנחנו לא יכולים להגיד שכוח האדם ברשות מסוימת הוא ואין בלתו, הוא יכול לעשות גם את התוכניות האלה וגם את הפיקוח העירוני הזה וגם על החוק של מניעת עישון במקומות ציבור בכל מקום וגם וגם וגם.

נועה בן אריה: אז כן יהיה צורך בהוספת תקנים ובהוספת כוח אדם.

אופיר פינס-פז: אני רוצה לשאול אותך מהניסיון שלך, כמה כסף עושים בת"א מקנסות על חנייה?

נועה בן אריה: השאלה הזאת נשאלה כבר פעמים רבות - - -

אופיר פינס-פז: ומה עם התשובה?

נועה בן אריה: אני לא מייצגת את עיריית ת"א.

אופיר פינס-פז: אני חושב שמהכסף הזה עשו הרבה דברים בת"א.

נועה בן אריה: אני מניחה.

נועה בן אריה: דרך אגב עיריית ת"א כבר הכינה תוכנית כזו.

אופיר פינס-פז: הנה, דיברנו על רשויות גדולות, מעל 100,000 איש.

נועה בן אריה: רק הכנת התוכנית עלתה למעלה ממיליון שקלים, רק הכנת דפי התוכנית.

דב חנין: הרבה פחות מהקנסות שהם יגבו.

אופיר פינס-פז: יו"ר איגוד נהגי המוניות הארצי, בבקשה.

יהודה בר- אור: אני מבין שזה מבטל את הקודם, זה נכון?

אופיר פינס-פז: כן.

אופיר פינס-פז: זה הנוסח הסופי.

יהודה בר- אור: אם כבר שונה פה, אני לא מבין בעמוד 6 סעיף 4 מה זה?

יהודה בר- אור: פטור מלא או חלקי מתחולת הוראות חוקי העזר לרכב ציבורי או לסוגים של רכב ציבורי.

יהודה בר- אור: אמרנו בדיון האחרון שמה שחל על האוטובוסים חל עלינו.

יהודה בר- אור: פה לא כתוב ככה.

יהודה בר- אור: הוא יכול להגיד לרכב הזה לאוטובוס מותר להיכנס ולי הוא יגיד לא להיכנס.

אופיר פינס-פז: הוא לא יכול להגיד את זה.

אופיר פינס-פז: כתוב במפורש שהדין שלכם כדין האוטובוסים.

אופיר פינס-פז: אם יחילו על האוטובוסים יחילו גם עליכם.

אופיר פינס-פז: ואם לא יחילו על האוטובוסים לא יחילו עליכם.

אופיר פינס-פז: אתם רוצים מעבר לזה, מעבר לזה לא תקבלו.

אופיר פינס-פז: אגד בבקשה.

שמואל בן ארי: בנושא האוטובוסים כתוב פה רק: אוטובוס שמופעל בקו ציבורי.

שמואל בן ארי: לעומת זאת, בפעם שעברה הערנו שיש גם אוטובוסים בנסיעות מיוחדות כמו הסעות של בתי ספר, של מפעלים - - -

אופיר פינס-פז: אז מה?

שמואל בן ארי: צריך להכניס גם אותם.

אופיר פינס-פז: לא ייכנסו.

אופיר פינס-פז: יחולו עליהם אותם כללים של רכב פרטי.

רוני לוינגר: אמרתי קודם ואולי הייתה אי הבנה, לא התנגדתי להצעת הצבא, רק תקנה 32 שהתחלתי לקרוא אותה, צריך לקרוא את כולה.

רוני לוינגר: היא מדברת על פטור משטחי אימונים.

רוני לוינגר: התחלתי לקרוא והיושב ראש עצר אותי באמצע.

אופיר פינס-פז: תקרא שוב.

רוני לוינגר: התקנה קובעת פטור לגופים למשטרה, לצבא, לשב"כ, לגבי צבא כתוב כך: רכב שבשימוש צבא ההגנה לישראל שהנוהג בו ממלא תפקיד רשמי, לא יחולו לגביו הוראות חלק ב', ובלבד שיתקיים אחד מאלה: עכשיו יש שני תנאים מאוד חשובים, צריך לקרוא את התקנה כולה.

רוני לוינגר: או שהרכב נמצא בתוך שטח המוחזק בידי הצבא או שנעשה שימוש ברכב לצורכי אימונים בדרך פתוחה למעבר.

ניסים פרץ: זו לא המעטפת המשלימה שביקשנו של הפעילות הייעודית, הדחופה שתומכת בפעילות הלחימה.

דב חנין: אדוני היושב ראש, אני חושב שכדי לפתור את העניין הזה, ואני מקווה שזה יהיה בהסכמת כל הצדדים, אפשר לקבוע שאם יש רכב של מערכת הביטחון שנמצא בפעילות מבצעית – הוא יהיה פטור ממה שצריך, ומעבר לזה תהיה התייעצות עם שר הביטחון לגבי השוטף.

אופיר פינס-פז: אוקי.

הדס פיקסלר: ביקשתם לשנות מסמכות השר לסמכות של ראש אגף איכות אוויר במשרד להגנת הסביבה.

הדס פיקסלר: האם אפשר להוסיף: או ממלא מקומו.

הדס פיקסלר: אומר למה.

הדס פיקסלר: בהחלט יכולים להיות מקרים שעובד מדינה נוסע למשל לשנה ללימודים בחו"ל - - -

אופיר פינס-פז: זה יכול לקרות רק אצלכם.

הדס פיקסלר: לאו דווקא אדוני.

הדס פיקסלר: אבל אז ממנים לו ממלא מקום, זה קורה.

אופיר פינס-פז: ממלא מקום זה אותו דבר.

הדס פיקסלר: אם זה ברור זה בסדר, רק שזה ייאמר.

משה גפני: אתה הולך למהלך מאוד מסוכן, אתה כותב בחקיקה ראשית שמות של אנשים.

משה גפני: זאת אומרת, אם לאיש יש שפעת הוועדה לא מתכנסת.

משה גפני: החוק לא יאפשר.

נועה בן אריה: הייתה לנו בעיה עם ארנונה, וכבר נתנו על זה את הדעת שאחראי על הגבייה ברשויות יש רק אחד כזה ואם הוא לא נמצא אין שום אפשרות לאשר צווים ולבדוק ערערים, זה דבר שיכול ליצור בעיות מאוד גדולות ולכן הנושא של ממלאי מקום או חליפי צריך להילקח בחשבון.

אופיר פינס-פז: אז תיקחו את זה בחשבון.

אופיר פינס-פז: אני חושב שצריך להיות כלול במנהל האגף, תמיד יש לו ממלא מקום.

תומר רוזנר: אבל מה שאומרת גברת בן ארי זה שההסמכה לפקידים שהייתה נהוגה במשפט המנדטורי ובתחילת המשפט הישראלי יצרה בעיות כי זה באמת פונקציה אחת שאין גמישות שהשר יכול להעביר את הסמכות ממלא תפקיד אחד לממלא תפקיד אחר.

תומר רוזנר: לכן זה לא שבמקרה העבירו את כל הסמכויות לשרים.

תומר רוזנר: התפיסה של המחוקק המודרני הייתה שהשר יש לו את כל המשרד והוא יכול לנתב את הסמכויות.

תומר רוזנר: אם ראש האגף וממלא מקומו לא נמצאים הוא יכול להטיל את זה עכשיו על סמכנ"ל התפעול או מישהו אחר.

תומר רוזנר: כשאתה מגביל את זה לפקיד מסוים אתה מאוד מצר את אפשרות הגמישות הזו.

תומר רוזנר: זה המחיר.

אופיר פינס-פז: תודה, המשרד להגנת הסביבה, בבקשה.

אבי מושל: שתי הערות לסעיף יב1.

אבי מושל: כתוב: הנובע מתחבורה, אני חושב שצריך להיות: הנובע בעיקר מתחבורה.

אופיר פינס-פז: אתה עוד בעבודה או שכבר התפטרת?

אבי מושל: עוד חודשיים.

אבי מושל: צריך להיות: הנובע בעיקר מתחבורה כי אף פעם אנחנו לא מודדים את זיהום האוויר הנקי מתחבורה אלא תמיד זה תערובת של מזהמים שאנחנו יודעים שבגוש דן 80% זה מתחבורה.

אופיר פינס-פז: בסדר.

אבי מושל: שאלה נוספת לגבי הסעיף הזה, מה קורה ברשות מטרופולינית כשציר תנועה שעובר ברשות אחת משפיע על איכות האוויר ברשות שצמודה לה?

אבי מושל: צריך שהסמכות של השר תהיה כלפי אותה רשות שבתחומה עובר אותו ציר תנועה שפוגע ברשות שצמודה לה.

אבי מושל: אי אפשר יהיה להטיל על רשות מסוימת לקבוע תוכנית תחבורתית למרות שהזיהום לא נגרם בתחומה אלא משפיע על העיר שצמודה לה.

אופיר פינס-פז: תן לי מצב כזה.

אבי מושל: נתיבי איילון, כרגע הם בתוך תחום ת"א אבל הם משפיעים על רמת גן או על בני ברק.

אופיר פינס-פז: זה מקובל עלי, תשבו על הניסוח.

אבי מושל: בסעיף 77א (ג) כתוב: נגישות באמצעות תחבורה, הייתי רושם "נגישות בלבד".

אבי מושל: נגישות של קבוצות שונות באוכלוסייה ומוריד את באמצעות תחבורה.

תומר רוזנר: ברגל תמיד יכולים - - -

אבי מושל: האמצעי הוא פחות חשוב, העיקר זו המטרה.

אופיר פינס-פז: לא התקבל.

אבי מושל: הערה אחרונה, בסעיף 77א (ב) בתחום רשות מקומית, רשאית הרשות המקומית.

אבי מושל: אני חושב שצריך לתת סמכות אפשרית גם למטרופולין כמטרופולין להכין תוכנית תחבורתית.

אבי מושל: פה ההגדרה היא רק לרשות שצריכה לאשר את זה במטרופולין שסביבה אבל יכול להיות מצב שמספר רשויות יתאגדו בתוך מטרופולין ויגישו תוכנית משותפת.

אבי מושל: צריך אולי לתת סמכות כזאת לרשות מטרופולינית.

דב חנין: יג בסוף העמוד.

אופיר פינס-פז: יג נותן לזה תשובה.

אופיר פינס-פז: נעבור להצבעה בקריאה שנייה ושלישית כולל התוספות.

תומר רוזנר: עוד הערה קטנה, בסעיף 77 יד סמכויות הפקחים, בנוסח שהוצג בוועדה בפעם הקודמת דיברנו על סמכות העיכוב של הפקחים לגבי רכבים.

תומר רוזנר: בנוסח שהוצג הסמכות הייתה סמכות לעכב יציאתו של רכב מהאזור.

תומר רוזנר: לאחר שישבנו עם נסחית החוק והרהרנו שוב בנושא, הגענו למסקנה שהסמכות צריכה להיות סמכות לעכב את הרכב ולאו דווקא לעכב את יציאתו.

תומר רוזנר: הרעיון היה שהפקח יוכל לעכב את הרכב כדי לבדוק את הרשיונות וכו' ולא רק לעכב את היציאה שלו.

אופיר פינס-פז: מה זה היציאה שלו?

תומר רוזנר: לכן המילים לעכב את היציאה – מיותרות.

אופיר פינס-פז: מה דעת המשטרה על זה?

רוני לוינגר: אנחנו התנגדנו לתת סמכויות לפקחים, יש לנו שורה של נימוקים - - -

אופיר פינס-פז: אתה יודע שהשר הסכים ואתה לא יכול להיות בניגוד לשר.

רוני לוינגר: עמדת השר היא בבדיקה.

אופיר פינס-פז: הוא אמר בשבוע שעבר בצורה חדה וברורה.

רוני לוינגר: זה נבדק שנית.

אופיר פינס-פז: אתם מפעילים לחצים בלתי סבירים על השר?

אופיר פינס-פז: אני לא מבין את האמירה הזו.

אופיר פינס-פז: אני מתעלם לרגע מהשאלה של מה נבדק, אנחנו שואלים אתכם בהנחה שזה הנוסח, מה עדיף?

אופיר פינס-פז: לעכב או לעכב יציאה?

רוני לוינגר: אנחנו בעד לצמצם כמה שיותר?

אופיר פינס-פז: מה זה לעכב יציאה?

אופיר פינס-פז: יש לזה משמעות?

רוני לוינגר: הנהג יכול לסרב ואז צריך להפעיל עיכוב או כוח, צריך סמכויות מעצר.

רוני לוינגר: אנחנו לא סבורים שהפקחים מסוגלים להתייחס לדברים האלה.

אופיר פינס-פז: סיכמנו שלא תהיינה להם את הסמכויות האלה.

אופיר פינס-פז: אז הם יצטרכו לקרוא לשוטר.

רוני לוינגר: ועד אז?

נועה בן אריה: הוא יעוכב.

רוני לוינגר: מי יעכב אותו?

רוני לוינגר: יהיה לו אזיקים?

רוני לוינגר: איך הוא יעכב אותו?

רוני לוינגר: יש סמכויות נלוות.

רוני לוינגר: הוא יגיד לו: אתה מעוכב, הוא יגיד לו: לא רוצה.

אופיר פינס-פז: אז הוא קורא למשטרה לקח את המספר שלו - - -

רוני לוינגר: והוא יחסום בגופו את הרכב?

אופיר פינס-פז: לא.

רוני לוינגר: אז מה הוא יעשה?

אופיר פינס-פז: אתם תגידו לו מה לעשות, הרי הוא צריך לעבור הכשרה אצלכם.

אופיר פינס-פז: עיכוב, תודה.

אופיר פינס-פז: כולל כל התיקונים שרשומים פה ברור פלוס מה שהוספנו לנוסח ב-יב1, יש עוד דברים שהוספנו בהתייעצות עם שר הביטחון וסמכויות ברכב בפעילות מבצעית.

דב חנין: רכב בפעילות מבצעית, אני מציע שזה יהיה בסעיף קטן 77 ב רבתי (ז) ששם יש את ההגדרה של רכב ביטחון, נוסיף רכב פעילות מבצעית.

אופיר פינס-פז: ברור.

אופיר פינס-פז: לגבי הנוסחים ביקשתי שתתאמו עם המשרד להגנת הסביבה.

אופיר פינס-פז: אמרנו קצין, ראש אגף תנועה, ראש המנהל לשלטון מקומי, משרד הפנים מול ראש האגף.

דרורי לסקר: נבחן את ההתייחסויות שלנו.

אופיר פינס-פז: מאה אחוז.

אופיר פינס-פז: מי בעד קריאה שנייה וקריאה שלישית?

אופיר פינס-פז: מי נגד?

אופיר פינס-פז: מי נמנע?

אופיר פינס-פז: 2 בעד, אין מתנגדים, אין נמנעים.

אופיר פינס-פז: תודה, לכולם.